Beurtkrag wink vanaand weer(Argieffoto: Mazhar Zandsalimi/Unsplash) Eskom waarsku die kans is groot dat beurtkrag vanaand weer ingestel kan word. Die gewraakte stelsel is Woensdag om 06:00 opgeskort nadat dit oornag van toepassing was. Eskom sê fase 2-beurtkrag gaan vanaand moontlik weer geld om die kragvoorsiener kans te gee om watervlakke by sy pompopgaarskemas aan te vul en die gebruik van diesel by sy oopsiklus-gasturbines tot die minimum te beperk. “Die kragnetwerk bly onder druk. Hoewel ons oornag watervlakke by die pompopgaarskemas kon verhoog, gebruik ons tans dié noodmaatreëls, ook diesel, om in vandag se aanvraag te voldoen. “Sou ons ander opwekkingseenhede kwyt wees, of nié die eenhede waaraan instandhoudingswerk gedoen word aanlyn kan bring nie, kan beurtkrag vroeër in die dag in werking gestel word.” Woensdag teen 06:00 was 13 471 MW weens bedryfsprobleme nie beskikbaar nie. “Ons tegniese spanne monitor die situasie en instandhoudingswerk duur voort sodat ons die moontlikheid van beurtkrag kan beperk,” het Eskom gesê. Die kragvoorsiener het verbruikers gevra om elektrisiteit spaarsaam te gebruik.